SKRIFTLIG FORESPØRGSEL P-2747/00

af Alain Lipietz (Verts/ALE) til Rådet

(1. september 2000)

Om: Ukorrekt anvendelse af aftalen mellem EF og Israel

I sin meddelelse til Rådet og Europa-Parlamentet fra maj 1998(1) anførte Kommissionen: Præferentiel adgang til fællesskabsmarkederne for eksporterede varer med oprindelse på Vestbredden og i Gaza-striben på den ene side og i Østjerusalem og Golanhøjderne på den anden side vil være i modstrid med aftalte oprindelsesregler, da disse områder i henhold til international offentlig ret ikke er en del af Staten Israel. Der er tegn på, at der sker en sådan eksport. Det Europæiske Fællesskab vil tage skridt til at kontrollere disse oplysningers nøjagtighed mldr Hvis det bekræftes, at oprindelsesreglerne overtrædes, bør disse overtrædelser bringes til ophør.

Kort tid derefter bekræftede israelske embedsmænd over for Kommissionen, at det israelske toldvæsen som led i den officielle politik rutinemæssigt har mærket produkter, der udelukkende er fremstillet eller i væsentlig grad forarbejdet i de israelske bosættelser i de områder, Israel har holdt besat siden 1967, som havende oprindelse i staten Israel. I januar i år meddelte Kommissionen, at Kommissionen i løbet af de sidste to år har taget en række skridt for at nå frem til en holdbar løsning på dette spørgsmål, med møder på officielt plan i både 1998 og 1999 mldr Disse omfattende bestræbelser på at finde en løsning på dette spørgsmål har ikke givet et tilfredsstillende resultat mldr

Har Rådet eller Kommissionen, før de traf beslutningen om at iværksætte den nye associeringsaftale med Israel, opnået forsikringer fra Israel om, at landets toldvæsen vil samarbejde med medlemsstaternes toldvæsener om at sikre den korrekte anvendelse af denne aftales protokol om oprindelsesregler som fastsat i dens territorialklausul? Hvis de israelske myndigheder ikke er rede til at samarbejde med EU om at sikre den korrekte anvendelse af ovennævnte aftale, er Rådet da rede til at iværksætte foranstaltninger, som ikke er afhængige af Israels samarbejde, for at sikre, at sådanne overtrædelser af reglerne bringes til ophør?

(1) SEK(1998) 695 endelig udg.

Svar

(16. november 2000)

1. Det er Kommissionens ansvar at overvåge gennemførelsen af alle internationale aftaler, som Fællesskabet har indgået. Det gælder også for aftalerne med Israel og med PLO. Afgørelsen om at lade associeringsaftalen mellem EU og Israel træde i kraft blev truffet, efter at både Europa-Parlamentet (den 29. februar 1996) og de nationale parlamenter i EU's medlemsstater havde afsluttet ratifikationsproceduren.

2. For så vidt angår associeringsaftalens geografiske anvendelsesområde gælder artikel 83 kun for Israels område. Udtrykket Israel omfatter territorialfarvandene omkring Israel, og under visse omstændigheder også nogle fartøjer. I aftalen findes der ingen nærmere definition. For sit vedkommende mener EF, at aftalen udelukkende omfatter staten Israels territorium inden for de internationalt anerkendte grænser i overensstemmelse med de relevante resolutioner fra FN's sikkerhedsråd. EF og dets medlemsstater bygger fortsat deres forbindelser med Israel og palæstinenserne på folkeretlige principper, herunder den fjerde Genève-konvention om beskyttelse af civile personer (1949), der blandt andet forbyder oprettelse af bosættelser. Som det ærede parlamentsmedlem antyder, har de israelske myndigheder indtaget en anden holdning for så vidt angår definitionen af staten Israel, og holder fast på, at spørgsmålet om bosættelser skal løses inden for rammerne af fredsprocessen i Mellemøsten. Dette har så afgjort skabt vanskeligheder med hensyn til gennemførelsen af den foregående interimsaftale mellem EF og Israel. Der har været afholdt drøftelser på teknisk niveau mellem Kommissionen og de israelske myndigheder med henblik på at overvinde disse vanskeligheder.

3. Rådet har ikke kendskab til mangler i forbindelse med den nye associeringsaftale mellem EF og Israel.

4. I forbindelse med det første møde i associeringsrådet den 13. juni 2000 gav EU's formandskab i sin erklæring udtryk for, at det lægger særlig vægt på, at associeringsaftalens territoriale dækning respekteres.